Sabiex ikun possibbli li l-bastimenti tas-sajd tal-UE u tar-Renju Unit jibqa' jkollhom aċċess għall-ilmijiet ta' xulxin mill-1 ta' Jannar 2021, ilbieraħ il-Kunsill adotta l-pożizzjoni tiegħu dwar regolament tal-UE għall-possibbiltajiet ta' aċċess sakemm jiġi konkluż ftehim dwar is-sajd bejn l-UE u r-Renju Unit jew sa tmiem l-2021, skont liema jiġi l-ewwel. Dan ir-regolament joħloq qafas legali għas-sajjieda tal-UE u tar-Renju Unit dwar kif jingħataw awtorizzazzjonijiet biex ikomplu jistadu fl-ilmijiet tar-Renju Unit u tal-UE rispettivament wara tmiem il-perjodu ta' tranżizzjoni (31 ta' Diċembru 2020). Bħala miżura ta' kontinġenza, fil-każ ta' ebda ftehim, dawn l-awtorizzazzjonijiet jistgħu japplikaw mill-1 ta' Jannar 2021 sal-31 ta' Diċembru 2021 (jew qabel, meta jiġi konkluż ftehim dwar is-sajd bejn l-UE u r-Renju Unit). Ir-regolament jikkontribwixxi għall-istabbiltà ekonomika u l-għajxien tal-komunitajiet tas-sajd u għall-kontinwazzjoni tas-sajd sostenibbli sakemm jintlaħaq ftehim permanenti bejn l-UE u r-Renju Unit. Minħabba l-urġenza, il-proċess tal-adozzjoni ta' dan ir-regolament huwa bi proċedura rapida; wara l-adozzjoni tal-mandat mill-Kunsill, il-proposta issa ser jittieħed vot dwarha mill-Parlament Ewropew aktar tard din il-ġimgħa. Il-Kunsill u l-Parlament Ewropew qed jaħdmu mill-qrib biex jiżguraw li r-regolament jiġi adottat qabel tmiem is-sena u jidħol fis-seħħ fl-1 ta' Jannar 2021. Fir-rigward tal-opportunitajiet tas-sajd u l-kwoti ġestiti b'mod konġunt mill-UE u mir-Renju Unit, dawn huma previsti b'mod preliminari u limitat permezz ta' regolament separat tal-UE, f'konsultazzjoni mar-Renju Unit u sakemm jintlaħaq ftehim finali.